- Det var mega underligt. Sådan siger Henriette Løth Andreasen som det første om den oplevelse hun og hendes familie havde mandag aften. Henriette Løth Andreasen, hendes mand, svigerfar og datter var netop gået i gang med aftensmaden på terrassen i deres sommerhus mellem Tornby og Hirtshals, da de pludseligt blev afbrudt af kraftige brag. - Min svigerfar sagde med det samme: 'Der kommer vist torden', fortæller Henriette Løth Andreasen, der til dagligt arbejder som social -og sundhedshjælper. Himlen var skyfri og solen skinnede, og bragene havde en anden karakter end torden. - Det gav et tryk inde i hovedet. Det var som om, der bliver fyret noget af under vandet. Det gav nogle underlige tryk, der kom med jævne mellemrum. På et tidspunkt kom der fire i træk, siger Henriette Løth Andreasen til TV2 Nord og fortsætter: - Det var mega mærkeligt. Bragene fortsatte. Og familien talte omkring tyve brag i alt. Efter flere brag blev familien enige om, at de måtte komme fra nærliggende havn. Men da Henriette efterfølgende delte et opslag på Facebook, hvor hun spurgte andre i området, om de havde hørt det samme, viste det sig, at bragene har haft en lang rækkevidde. - Der er en, der har kommenteret, at det også kunne høres i Løkken, og en anden hørte dem ved Thorup Strand.  Militærøvelse? Flere har i kommentarsporet foreslået, at det kunne være militærøvelser, så TV2 Nord har haft kontakt med Forsvaret. - Jægerkorpset har aktiviteter i området, men vi har ikke kendskab til aktiviteter, der kan forårsage de her brag, siger Søren Lindhardt, pressevagt ved forsvarskommandoen. Han fortæller desuden, at Forsvaret har modtaget flere lignende henvendelser i dag og i går. Nordjyllands Politi oplyser, at de heller ikke har kendskab til bragene. Familien Løth Andreasen gik de 300 meter ned til vandet for at se, om de kunne få øje på noget, der kunne lave så kraftige brag, at man kunne mærke trykket, men der var intet at se. - Det er simpelthen mystisk. Det stod på i et kvarter. Vejret eller geologi? Man havde svigerfar så ret, da han foreslog, at det var torden eller måske et andet vejrfænomen? Det har vi spurgt Lone Seir Christensen fra TV2 Vejret om. - Jeg har tjekket både satellitbilleder og lynmonitoren fra mandag, og jeg tror simpelthen ikke, det kan være vejret, der har lavet de brag. Det er ikke noget i atmosfæren. Det har været fuldstændigt roligt og fladt vejr i mange dage. Lone Seir Christensen foreslog, at vi skulle kontakte De Nationale Geologiske Undersøgelser for Danmark og Grønland (GEUS). Så det gjorde vi. - Vi kan ikke se noget som helst. Vi har tjekket og vores seismografer kunne finde noget, Mette Buck Jensen fra GEUS. Flere brugere har tippet om, at der ud for den nordjyske kyst i norsk farvand har ligget flere militære fartøjer fra blandt andet Tyskland. Det kan man se på hjemmesider og apps, der sporer skibtrafik. Det danske forsvar kan ikke sige noget om andre nationers militære aktiviter men gentager, at de ikke har 'kendskab til aktiviteter, der kan forårsage de her brag'. Tyske ubåde nord for Danmark TV2 Nord har været i kontakt med det tyske forsvar, Bundeswehr, efter flere har tippet om, at flere tyske militærfartøjer - herunder to ubåde - har været tilstede nord for Hirtshals på tidspunktet for de underlige lyde. Kommandør Achim Winkler fra German Naval Command er nu vendt tilbage på henvendelsen med følgende svar: - For at give dig et kvalificeret svar krydsetjekkede vi først alle bevægelser af tyske flådeenheder inden for det respektive tidsrum. Du har ret - to af vores ubåde opererer i en uddannelsesmission i Skaw-området. Dette er bare navigation, operationel og proceduremæssig træning med behovet for dybt vand; det er derfor Skaw-området. Der er ingen skyderi af våben eller brug af eksplosiver, slet ikke. Ingen andre tyske marinefartøjer befandt sig i det respektive område på tidspunktet. - Det eneste, jeg helt sikkert kan sige: Ingen tyske skibe var involveret. Også NATO-fartøjer befandt sig mellem Danmark og Norge Flere har henvendt sig til TV2 Nord med tip om, at både tyske og NATO-fartøjer var på radaren i havet nord for Danmark på tidspunktet for de underlige lyde. I dag er følgende svar kommet fra en NATO-embedsmand: - Der har ikke været nogen historisk ammunitionsbortskaffelsesoperationer eller skydeøvelser af nogen NATO-skibe i de nævnte områder. Jeg vil henvise dig til de danske myndigheder for enhver kommentar, de måtte have.
TV2 Nord har modtaget flere henvendelser om kraftige brag ved den nordjyske vestkyst. Ved du noget?